Diari Oficial de la Generalitat Valenciana


Sumari del DOGV 8142, del 05-10-2017 (2017/8592)

RESOLUCIÓ de 28 de setembre de 2017, de la Universitat d'Alacant, per la qual es convoquen proves selectives per a l'ingrés en l'escala tècnic mitjà de la UA (grup A, subgrup A2). Referència B01/17.
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8142

Data del DOGV
:   05-10-2017

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2017/8592


Data del document
:   28-09-2017

Organisme emissor
:   Universitat d'Alacant

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 28 de setembre de 2017, de la Universitat d'Alacant, per la qual es convoquen proves selectives per a l'ingrés en l'escala tècnic mitjà de la UA (grup A, subgrup A2). Referència B01/17. [2017/8592]  
En compliment del que disposen els articles 183 i 184 dels Estatuts d'aquesta universitat, aprovats pel Decret 25/2012, de 3 de febrer, del Consell (DOGV 09.02.2012), i amb la finalitat d'atendre les necessitats de personal d'administració i serveis, aquesta universitat, fent ús de les competències que li atribueixen l'article 2.2.e de la Llei orgànica 6/2001, de 21 de desembre, d'universitats, així com els Estatuts d'aquesta universitat, i segons el que disposa l'article 19 de la Llei 3/2017, de 27 de juny, de pressupostos generals de l'estat per a l'any 2017, acorda convocar proves selectives per a l'ingrés en l'escala tècnic mitjà de la Universitat d'Alacant (grup A, subgrup A2). La plaça forma part de l'oferta d'ocupació publicada en el DOGV amb data 22 de juliol de 2016 que ha sigut comunicada a la Direcció General de Costos de Personal i Pensions Públiques del Ministeri d'Hisenda i Administracions Públiques. La convocatòria ha sigut autoritzada per una resolució de la de Direcció General d'Universitat, Investigació i Ciència amb data 18 de juliol de 2016.  
  
  
Bases de la convocatòria  
  
Primera. Normes generals  
1.1. Es convoquen proves selectives per a cobrir una plaça de l'oferta d'ocupació de la Universitat d'Alacant de l'any 2016, del grup A, subgrup A2, escala tècnic mitjà (referència B01/17), pel sistema general d'accés lliure, per a ocupar llocs d'administració especial, sector esports, al Servei d'Esports.  
D'acord amb el que preveu l'Acord del Consell de Govern de la Universitat d'Alacant del 17 de desembre de 2013, pel qual s'aprova el II Pla d'Igualtat d'Oportunitats entre Dones i Homes de la Universitat d'Alacant, es fa constar que hi ha infrarepresentació de dones en l'escala tècnic mitjà, administració especial, sector esports, raó per la qual la Universitat d'Alacant, compromesa amb principi d'igualtat d'oportunitats entre dones i homes, anima especialment el col·lectiu de dones a participar en aquesta convocatòria.  
  
1.2. A aquesta convocatòria li seran aplicables la Llei orgànica 6/2001, d'universitats, el Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut bàsic de l'empleat públic, la Llei 10/2010, de 9 de juliol, de la Generalitat, d'ordenació i gestió de la funció pública valenciana, el Decret 3/2017, de 13 de gener, del Consell, pel qual s'aprova el Reglament de selecció, provisió de llocs de treball i mobilitat del personal de la funció pública valenciana, el Decret 25/2012, de 3 de febrer, del Consell, pel qual s'aproven els Estatuts de la Universitat d'Alacant (DOGV 09.02.2012) i altra normativa d'aplicació general.  
  
1.3. El procediment de selecció de les o dels aspirants serà el de concurs oposició. L'oposició estarà formada pels exercicis següents:  
  
Primer exercici. De caràcter obligatori i eliminatori. Consistirà en un qüestionari amb 4 respostes alternatives en cada pregunta, de les quals només una serà la correcta, en què es contestaran preguntes relacionades amb la totalitat del temari i que contindrà com a màxim un 20 % del total de les preguntes referents a la part I de l'annex I. Constarà com a màxim de 125 preguntes i no podrà tenir una durada superior als 90 minuts. Es valorarà de 0 a 10 punts. Cada pregunta contestada erròniament tindrà una penalització d'un terç sobre les correctes, i les contestacions en blanc no puntuaran.  
Per a superar aquest exercici caldrà arribar a la puntuació que determine el tribunal i que en cap cas podrà ser inferior a 5 punts.  
Segon exercici. De caràcter obligatori i eliminatori, consistirà en un exercici de preguntes concretes de resposta curta, relacionades amb la part II de l'annex I. La durada no podrà ser superior a 3 hores. Es valorarà de 0 a 10 punts.  
Per a superar aquest exercici caldrà arribar a la puntuació que determine el tribunal i que en cap cas podrà ser inferior a 5 punts.  
Tercer exercici. De caràcter obligatori i eliminatori. Consistirà en la resolució de supòsits pràctics relacionats amb el temari que recull la part II de l'annex I. El tribunal proporcionarà el material, els mitjans i les instruccions que considere adequats per a dur a terme aquest exercici.   
  
La durada no podrà ser superior a 4 hores. Es valorarà de 0 a 10 punts.  
Per a superar aquest exercici caldrà arribar a la puntuació que determine el tribunal i que en cap cas podrà ser inferior a 5 punts.  
Quart exercici. De caràcter obligatori i no eliminatori, consistirà en dues fases:  
Primera fase. Realització d'una prova de traducció de l'idioma anglés o francés, a elecció dels aspirants, sense l'ajuda de diccionari. El text estarà relacionat amb l'especificitat del lloc que està previst ocupar. Es valorarà de 0 a 2 punts.  
Segona fase. Exercici de coneixements de valencià, consistirà en una prova de traducció del valencià al castellà, sense l'ajuda de diccionari. Es valorarà de 0 a 4 punts.  
1.4. Fase de concurs. Es valoraran els mèrits que acrediten les o els aspirants que hagen superat la fase d'oposició. Només podran ser considerats els mèrits obtinguts fins al dia que finalitze el termini de presentació de sol·licituds d'admissió a les proves selectives d'aquesta convocatòria.  
El concurs, que no tindrà caràcter eliminatori, farà referència a aptituds, coneixements i experiència de les candidates o candidats d'acord amb el barem següent:  
Titulació específica: 1 punt per tenir o haver abonat els drets per a l'expedició d'algun dels títols següents: Magisteri, especialitat en Educació Física, llicenciatura en Educació Física, grau en Ciències de l'Activitat Física i de l'Esport o titulació equivalent.  
  
Experiència: fins a un màxim de 10 punts, a raó de 0,16 per cada mes complet de servei en llocs amb funcions afins en qualsevol administració pública o universitat pública.  
La documentació expedida per l'òrgan competent, responsable de la gestió de personal de l'organisme corresponent, ha de contenir, en relació amb els serveis prestats: la durada, per a quin organisme, en quin lloc i amb quines funcions.  
Altres mèrits: 1 punt màxim. Es valoraran altres mèrits no continguts en l'apartat anterior i que estiguen relacionats amb les funcions desenvolupades en el lloc de treball.  
1.5. La qualificació resultant de la totalitat dels exercicis estarà determinada per la suma de puntuacions obtingudes en cadascun.  
  
Amb el resultat de l'últim exercici de la fase d'oposició, el tribunal exposarà al públic la relació d'aspirants que hagen superat tots els exercicis eliminatoris i que passaran a la fase de concurs, i els citarà perquè en el termini de 10 dies hàbils comptadors a partir de l'endemà de publicar-se les qualificacions, presenten una instància amb la relació de mèrits a valorar previstos en la base 1.4 i la documentació acreditativa d'aquests, siga amb còpia simple si es tracta de documentació expedida per la Universitat d'Alacant, siga mitjançant còpies autenticades notarialment o administrativament a través de la compulsa si es tracta de documentació expedida per un organisme diferent d'aquesta universitat, en el Registre General de la Universitat d'Alacant o en qualsevol de les formes que estableix l'article 16.4 de la Llei 39/2015, d'1 d'octubre, del procediment administratiu comú de les administracions públiques (BOE 02.10.2015).  
No es valoraran els mèrits que no es troben suficientment acreditats, ni s'admetrà la documentació presentada fora del termini dels 10 dies hàbils establits en el paràgraf anterior.  
1.6. En finalitzar el termini de presentació de documentació establit en la base anterior, el tribunal publicarà en l'adreça de la pàgina web del Servei de Selecció i Formació següent: https://ssyf.ua.es/va/seleccionpas/oposiciones/actual/oposiciones.html, la llista provisional de valoracions de la fase de concurs i concedirà un termini de 10 dies hàbils comptadors a partir de l'endemà de la publicació d'aquesta llista perquè les persones interessades formulen les reclamacions i esmenes que consideren pertinents en relació amb la seua baremació.  
1.7. En haver sigut resoltes les possibles al·legacions i esmenes, el tribunal dictarà una resolució en què fixarà la relació definitiva d'aspirants que han superat el procés selectiu i que seran proposats per a ser nomenats com a personal funcionari de carrera.  
Per a la confecció d'aquesta relació se sumaran les qualificacions obtingudes per cada aspirant en la fase d'oposició i en la fase de concurs. A continuació, s'ordenaran per ordre de puntuació de major a menor, i la relació serà interrompuda quan el nombre d'aspirants coincidisca amb el nombre de places convocades, sense que en cap cas puga contenir-ne un nombre superior.  
No obstant el que s'ha exposat, i amb la finalitat d'assegurar la cobertura de les vacants convocades, sempre que els òrgans de selecció hagen proposat el nomenament del mateix nombre d'aspirants que el de vacants convocades, quan es produïsquen renúncies o concórrega alguna de les causes de pèrdua de la condició de personal funcionari en les persones proposades abans del seu nomenament o presa de possessió, l'òrgan convocant requerirà de l'òrgan de selecció relació complementària d'aspirants aprovats que seguisquen les persones proposades, per al possible nomenament com a personal funcionari de carrera.  
En cas d'empat, l'ordre s'establirà segons la major puntuació obtinguda per cada aspirant en el tercer exercici; en segon lloc, si es manté l'empat, caldrà atenir-se a la major puntuació en el segon exercici; en tercer lloc, de mantenir-se l'empat, caldrà atenir-se a la major puntuació en el primer exercici. Si persistira aquest empat, caldrà atenir-se a la major puntuació en la fase de concurs. En darrera instància, l'ordre d'aspirants s'establirà mitjançant sorteig públic.  
En el cas que en la base 1.1 es fera constar infrarepresentació d'algun dels gèneres, per a dirimir els empats s'aplicaran les instruccions per a resoldre empats en processos selectius, aprovades en el Consell de Govern de 26 d'octubre de 2016 (BOUA de 28 d'octubre).  
  
En tot cas, per a dirimir els empats caldrà atenir-se al que disposa l'article 18.6 del Decret 3/2017, de 13 de gener, del Consell, pel qual s'aprova el  
Reglament de selecció, provisió de llocs de treball i mobilitat del personal de la funció pública valenciana.  
En el cas que el nombre d'aspirants aprovats siga inferior al de places convocades, les sobrants es declararan desertes.  
  
Segona. Requisits de les candidates o candidats  
2.1. Per a ser admès a la realització de les proves selectives, les o els aspirants hauran de complir els requisits següents:  
2.1.1. Tenir la nacionalitat espanyola, ser nacional dels estats membres de la Unió Europea o estar inclòs en l'àmbit d'aplicació dels tractats internacionals subscrits per la Unió Europea i ratificats per Espanya en els quals siga aplicable la lliure circulació de treballadors, en els termes establits en l'apartat 1 de l'article 54 de la Llei 10/2010, d'ordenació i gestió de la funció pública valenciana. També podran participar-hi el cònjuge dels espanyols i dels nacionals d'altres estats membres de la Unió Europea, sempre que no estiguen separats de dret i els seus descendents i als del seu cònjuge sempre que no estiguen separats de dret, siguen menors de vint-i-un anys o majors d'aquesta edat dependents.  
  
2.1.2. Tenir complits els setze anys i no excedir l'edat màxima de jubilació forçosa.  
2.1.3. Estar en possessió o haver abonat els drets per a l'expedició del títol de diplomatura, enginyeria tècnica, arquitectura tècnica, grau o equivalent. En el cas de titulacions obtingudes a l'estranger caldrà tenir la credencial que n'acredite l'homologació.  
  
2.1.4. Tenir les capacitats i aptituds físiques i psíquiques que siguen necessàries per a exercir les funcions o tasques corresponents.  
  
2.1.5. No haver sigut separada o separat, o haver-se revocat el seu nomenament com a personal funcionari interí, amb caràcter ferm mitjançant procediment disciplinari de cap administració pública o òrgan constitucional o estatutari, ni estar inhabilitat per sentència ferma per a l'exercici de qualsevol funció pública o de les pròpies de l'escala objecte de la convocatòria. En el cas del personal laboral, no estar inhabilitat per sentència ferma o com a conseqüència d'haver sigut acomiadat disciplinàriament de forma procedent, per a exercir funcions similars a les pròpies de la categoria professional a la qual es pretén accedir. En el cas de ser nacional d'un altre estat, no estar en inhabilitació o en situació equivalent ni haver sigut sotmesa o sotmès a sanció disciplinària o equivalent que impedisca, en el seu estat, en els mateixos termes, l'accés a l'ocupació pública.  
  
2.2. Tots els requisits enumerats en la base 2.1 s'hauran de complir en el dia de finalització del termini de presentació de sol·licituds i mantenir-los fins al moment de la presa de possessió com a personal funcionari de carrera.  
  
Tercera. Sol·licituds  
3.1. Els qui vulguen prendre part en aquestes proves selectives hauran de fer-ho constar en la instància disponible en l'adreça de la pàgina web del Servei de Selecció i Formació següent: https://ssyf.ua.es/va/seleccionpas/oposiciones/actual/oposiciones.html i en l'oficina principal del Registre General de la Universitat (edifici del Rectorat i Serveis Generals), i que figura com a annex V a aquesta convocatòria.  
  
3.2. La presentació de sol·licituds es farà en l'oficina principal del Registre General de la Universitat o en les oficines auxiliars, situades a les secretaries de centre i a la Seu d'Alacant, en el termini de 20 dies hàbils comptadors a partir de l'endemà de publicar-se l'extracte de la convocatòria en el Boletín Oficial del Estado, en què apareixerà la data de publicació d'aquesta convocatòria en el Diari Oficial de la Generalitat Valenciana. Es podran utilitzar les vies establides en l'article 38.4 de la Llei 30/199, de 26 de novembre, de règim jurídic de les administracions públiques i del procediment administratiu comú (que es manté en vigor en aplicació de l'últim paràgraf del punt 2 de la disposició derogatòria única de la Llei 39/2015, d'1 d'octubre). La sol·licitud que es presente a través de les oficines de Correus haurà d'anar en sobre obert perquè el personal de Correus hi puga estampar el segell amb la data de presentació abans de certificar-la. Si no es fa d'aquesta manera, es considerarà presentada en la data d'entrada en el registre general d'aquesta universitat.  
  
En el sobre s'haurà d'indicar l'adreça següent: Universitat d'Alacant, Servei de Selecció i Formació, carretera de Sant Vicent del Raspeig, s/n, 03900 Sant Vicent del Raspeig.  
3.2.1. Les sol·licituds hauran d'acompanyar-se de:  
a) Fotocòpia del DNI. Els qui no tinguen la nacionalitat espanyola i tinguen dret a participar-hi hauran de presentar fotocòpia del document que acredite la seua nacionalitat i, si escau, els documents que acrediten el vincle de parentiu i el fet de viure o estar a càrrec del nacional d'un altre estat amb el qual tinguen aquest vincle. Així mateix, hauran de presentar una declaració que deixe constància que no s'ha produït una separació de dret del cònjuge i, si escau, del fet que l'aspirant viu o està a càrrec seu.  
b) Comprovant bancari d'haver abonat els drets d'examen, establits en 16,53 ?, en el qual caldrà fer constar el nom, cognoms i referència de la convocatòria (B01/17). Aquests drets s'ingressaran en el compte 0367-0481-75-5934709422 (IBA: ES97) del Banc Sabadell.  
  
3.2.2. D'acord amb el que estableix l'article 35.1 del Decret legislatiu 1/2005, de 25 de febrer, pel qual s'aprova el text refós de la Llei de taxes de la Generalitat Valenciana, estan exempts del pagament de la taxa establida en el paràgraf anterior les o els aspirants amb una discapacitat igual o superior al 33 %. Per a poder-se beneficiar d'aquesta exempció caldrà d'adjuntar-hi la certificació de la Conselleria d'Igualtat i Polítiques Inclusives o òrgans competents d'altres administracions públiques que acredite una discapacitació igual o superior al 33 %.  
3.2.3. Estaran exemptes de pagar la taxa establida en la base 3.2.1.b les persones que figuren com a demandants d'ocupació durant el termini, com a mínim, d'un mes anterior a la data de la convocatòria. Per a poder-se beneficiar de l'exempció serà requisit que no hagen rebutjat, en el termini assenyalat, cap oferta d'ocupació adequada ni s'hagen negat a participar, excepte per causa justificada, en accions de promoció, formació o reconversió professionals i que, així mateix, no disposen de rendes superiors, en còmput mensual, al salari mínim interprofessional. La certificació relativa a la condició de demandant d'ocupació, amb els requisits previstos en la llei se sol·licitarà en la oficina del Servei Públic d'Ocupació Estatal (SEPE) que corresponga. Pel que fa a l'acreditació de les rendes, s'acreditarà amb una declaració escrita de la persona sol·licitant en la qual afirme que no percep rendes superiors al salari mínim interprofessional. Tots dos documents s'hauran d'adjuntar inexcusablement a la sol·licitud de participació en aquestes proves selectives (art. 17 de la Llei 50/1998).  
3.2.4. D'acord amb el que estableixen els articles 35.2, 35.3, 35.5 i 35.6 del Decret legislatiu 1/2005, de 25 de febrer, pel qual s'aprova el text refós de la Llei de taxes de la Generalitat Valenciana, estan exempts del pagament de la taxa establida en la base 3.2.1.b els membres de famílies nombroses de categoria especial o de famílies monoparentals de categoria especial, i tindran una bonificació del 50 % els membres de famílies nombroses de categoria general o de famílies monoparentals de categoria general. Per a poder-se beneficiar d'aquesta exempció caldrà adjuntar a la sol·licitud la fotocòpia de la documentació oficial en vigor que acredite la condició esmentada.  
3.2.5. Així mateix, estaran exemptes del pagament de la taxa de drets d'examen, d'acord amb el que l'estableix l'article 35.7 del Decret legislatiu 1/2005, les víctimes d'actes de violència sobre la dona que acrediten aquesta condició mitjançant qualsevol dels mitjans de prova que preveu l'article 9.1 i 9.2 de la Llei 7/2012, de 23 de novembre, de la Generalitat, integral contra la violència sobre la dona en l'àmbit de la Comunitat Valenciana.  
3.3. En cap cas el tràmit de pagament en l'oficina bancària serà substitutiu del tràmit esmentat de presentació de la sol·licitud dins del termini i en la forma escaient.  
3.4. Per a formalitzar la sol·licitud, el personal aspirant haurà d'observar les instruccions del revers de la instància i tindrà en compte les puntualitzacions següents:  
3.4.1. En els tres primers apartats de les dades de la convocatòria correspon indicar:  
«1. Cos/escala o categoria»: tècnic mitjà.  
«2. Referència»: B01/17.  
«3. Forma d'accés»: L.  
3.4.2. Les o els aspirants amb minusvalideses que vulguen sol·licitar adaptació de temps o mitjans per a la realització dels exercicis, hauran d'indicar-ho en la sol·licitud en el requadre número 5. En aquest cas serà requisit acompanyar la instància amb el corresponent certificat acreditatiu del grau de discapacitat i del dictamen tècnic facultatiu expedit per l'òrgan competent amb l'objectiu de fer efectiva, si escau, aquesta petició.  
3.4.3. En l'apartat «20. Dades que cal consignar segons les bases de la convocatòria» es farà constar:  
En el requadre A), l'idioma a què es refereix la primera fase del quart exercici.  
En el requadre B), en quin idioma dels dos oficials de la comunitat autònoma, el valencià o el castellà, volen que se'ls proporcionen els textos dels exercicis del procés selectiu. Si no opten per cap, se'ls proporcionarà en qualsevol dels dos, a elecció del tribunal.  
  
En el requadre C), les persones que tinguen dret a l'exempció o a la bonificació establida en la base 3.2., el tipus d'exempció que li correspon (3.2.2, 3.2.3, 3.2.4 o 3.2.5).  
3.5. Els simples errors de fet que es puguen col·legir de la sol·licitud com a tals, podran esmenar-se en qualsevol moment, d'ofici o a petició de la interessada o interessat.  
3.6. Les dades de caràcter personal aportades pel personal aspirant quedaran incloses en el fitxer automatitzat de personal d'aquesta universitat, la qual es compromet a no fer-ne un ús diferent que els recollits en la resolució de la Universitat d'Alacant, de 17 de desembre de 2002, per la qual es regula els fitxers automatitzats de dades de caràcter personal (DOGV 15.01.2003).  
La Universitat d'Alacant informa, així mateix, sobre la possibilitat d'exercir els drets d'accés, rectificació, cancel·lació i, si escau, d'oposició, que preveu l'article 5 de la Llei orgànica 15/1999, de 13 de desembre, de protecció de dades, que han de ser exercits, per escrit, davant del gerent d'aquesta universitat.  
  
Quarta. Admissió d'aspirants  
4.1. En acabar el termini de presentació d'instàncies, el gerent de la Universitat d'Alacant dictarà una resolució que es publicarà en la pàgina web del Servei de Selecció i Formació següent: https://ssyf.ua.es/va/seleccionpas/oposiciones/actual/oposiciones.html i en el Diari Oficial de la Generalitat Valenciana, la qual contindrà la relació provisional d'aspirants admesos i exclosos, amb indicació de la causa d'exclusió.  
  
4.2. Les o els aspirants exclosos disposaran d'un termini de 10 dies hàbils, comptadors a partir de l'endemà de publicar-se la resolució en el Diari Oficial de la Generalitat Valenciana, per a poder esmenar el defecte que haja motivat l'exclusió.  
En qualsevol cas, per a evitar errors i possibilitar l'esmena dins del termini, les o els aspirants comprovaran no solament que figuren en la relació provisional d'aspirants admesos i exclosos, sinó que, a més, els seus noms i DNI consten correctament en la relació esmentada.  
4.3. Una vegada conclòs aquest termini, es publicarà una resolució en la qual, a més de declarar aprovada la relació definitiva de persones admeses i excloses, s'indicarà el lloc, la data i l'hora de començament del primer exercici, amb una antelació mínima de 15 dies hàbils. Aquesta resolució es publicarà en l'adreça de la pàgina web del Servei de Selecció i Formació següent: https://ssyf.ua.es/es/seleccionpas/oposiciones/actual/oposiciones.html i en el Diari Oficial de la Generalitat Valenciana.  
4.4. En qualsevol moment del procés selectiu, si el tribunal tinguera coneixement que alguna de les persones no reuneix la totalitat dels requisits exigits per aquesta convocatòria, amb l'audiència prèvia de la persona interessada, haurà de proposar-ne l'exclusió al rector de la Universitat, i comunicar-li, així mateix, les inexactituds o falsedats formulades per l'aspirant en la sol·licitud d'admissió a les proves selectives, als efectes procedents.  
Contra l'exclusió de l'aspirant es podrà interposar-se recurs d'alçada davant la mateixa autoritat indicada en el paràgraf anterior.  
  
Cinquena. Tribunals  
5.1. Els membres del tribunal i les seues assessores o assessors estaran subjectes en el seu règim i funcionament, al que estableix l'article 15 i següents de la Llei 40/2015, d'1 d'octubre, de règim jurídic del sector públic, a les causes generals d'abstenció i recusació contingudes en l'esmentada llei, i al que preveuen l'article 28 i següents del Decret 3/2017, de 13 de gener, del Consell, pel qual s'aprova el Reglament de selecció, provisió de llocs de treball i mobilitat del personal de la funció pública valenciana.  
Els membres del tribunal hauran de reunir, a més, els requisits previstos en l'article 57 de la Llei 10/2010, d'ordenació i gestió de la funció pública valenciana.  
5.2. Amb la convocatòria prèvia de la presidenta o president es constituirà el tribunal, que requerirà l'assistència de la presidenta o president i secretària o secretari i la de la meitat, com a mínim, dels membres titulars o suplents.  
5.3. Durant el procés selectiu, el tribunal resoldrà tots els dubtes que puguen sorgir en l'aplicació d'aquestes normes, així com el que s'haja de fer en els casos no previstos.  
5.4. El tribunal podrà disposar la incorporació als seus treballs d'assessores i assessors especialistes per a les proves corresponents dels exercicis que consideren pertinents; la tasca d'aquests assessors es limitarà a prestar la seua col·laboració en les respectives especialitats tècniques. La seua designació haurà de ser comunicada al rector de la Universitat i fer-se pública.  
5.5. El tribunal qualificador adoptarà les mesures necessàries en els casos en què calga perquè les persones amb minusvalideses tinguen condicions similars per a la realització dels exercicis que la resta de persones participants. En aquest sentit caldrà establir les adaptacions possibles dins el termini i en la forma escaient per a les persones amb minusvalideses que ho sol·liciten. Si en qualsevol moment del procés el tribunal tinguera dubtes respecte de la capacitat d'una o d'un aspirant per a l'exercici de les activitats habitualment desenvolupades pel personal funcionari de l'escala a què es refereixen aquestes proves, podrà demanar el dictamen corresponent dels òrgans competents de la comunitat autònoma respectiva; en aquest cas podrà participar condicionalment en el procés selectiu, i la resolució definitiva sobre l'admissió o exclusió de les proves quedarà en suspens fins a la recepció del dictamen.  
  
5.6. El tribunal qualificador de les proves adoptarà les mesures oportunes per a garantir que els exercicis de la fase d'oposició siguen corregits sense que es conega la identitat del personal aspirant. Seran excloses les persones en les fulles d'examen de les quals figuren noms, traços, marques o signes que permeten conéixer-ne la identitat.  
5.7. El tribunal vetlarà perquè queden garantits els principis de mèrit, capacitat i d'igualtat d'oportunitats i de tracte entre dones i homes.  
5.8. A l'efecte de comunicació i altres incidències, el tribunal tindrà la seu en el Servei de Selecció i Formació de la Universitat, campus de Sant Vicent, telèfon 208 538 784.  
5.9. Els membres del tribunal percebran les gratificacions per assistències fixades en el Decret 24/1997 d'11 de febrer, del Govern valencià, sobre indemnitzacions per raó del servei i gratificacions per serveis extraordinaris (DOGV 17.02.1997).  
5.10. El tribunal, titular i suplent, el nomenament del qual es publicarà en el Diari Oficial de la Generalitat Valenciana amb una antelació mínima d'un mes a la data de començament de les proves, estarà compost per la presidenta o president, la secretària o secretari i 3 vocals.  
  
  
Sisena. Desenvolupament dels exercicis  
6.1. Els exercicis tindran lloc en les dependències de la Universitat d'Alacant, campus de Sant Vicent. El primer exercici es farà al lloc, en la data i a l'hora que establisca la resolució a què es refereix la base 4.3.  
  
6.2. Les o els aspirants seran convocats per a cada exercici en crida única. Les persones que no hi compareguen seran excloses de l'oposició i perdran el seu dret quan es personen en els llocs de realització de les proves si ja han començat o si no hi assisteixen, encara que siga per causes justificades.  
6.3. En cada exercici, el personal aspirant de nacionalitat espanyola haurà d'acreditar la identitat exclusivament mitjançant la presentació del DNI, del passaport, o del permís de conduir. Les o els aspirants la nacionalitat dels quals no siga l'espanyola hauran d'acreditar la identitat mitjançant el document original que en el país del qual és nacional se li expedisca a aquest efecte. L'incompliment d'aquest requisit determinarà l'exclusió de les proves. En cap cas seran vàlides les còpies o fotocòpies d'aquests documents.  
6.4. En qualsevol moment, les o els aspirants podran ser requerits pels membres del tribunal a acreditar la seua identitat.  
  
6.5. El personal aspirant haurà d'observar en tot moment les instruccions dels membres del tribunal o del personal ajudant o assessor durant la realització de les proves, amb vista al seu desenvolupament adequat.  
  
6.6. Després de la realització de cadascuna de les proves, el tribunal farà pública en l'adreça de la pàgina web del Servei de Selecció i Formació següent: https://ssyf.ua.es/va/seleccionpas/oposiciones/actual/oposiciones.html, la llista d'aspirants que les hagen superades.  
6.7. La publicació dels successius anuncis de realització del segon i de la resta d'exercicis la farà el tribunal en l'adreça de la pàgina web següent: https://ssyf.ua.es/va/seleccionpas/oposiciones/actual/oposiciones.html, amb quaranta-vuit hores, com a mínim, d'antelació a l'assenyalada per a iniciar els exercicis. Quan es tracte del mateix exercici, l'anunci de realització s'haurà de fer amb dotze hores, com a mínim, d'antelació.  
  
Setena. Llista d'aspirants aprovats  
En acabar el procés selectiu, el tribunal remetrà al gerent, perquè siga publicada mitjançant una resolució en el Diari Oficial de la Generalitat Valenciana, la relació definitiva d'aspirants que han superat el procés selectiu i que seran proposats per ser nomenats personal funcionari de carrera, per ordre de puntuació obtinguda, confeccionada segons el que preveu la base 1.7 d'aquesta convocatòria, que en cap circumstància podrà ser superior al de places convocades.  
  
  
Huitena. Presentació de documents i nomenament de personal funcionari  
8.1. En el termini de 20 dies hàbils comptadors des de l'endemà de fer-se públiques les llistes definitives, les opositores o opositors hauran de presentar en el Registre General de la Universitat els documents següents:  
a) Fotocòpia compulsada del document nacional d'identitat, o certificació de naixement expedida per l'organisme oficial corresponent. Per al personal aspirant que no tinga la nacionalitat espanyola, fotocòpia compulsada del document que n'acredite la nacionalitat i, si escau, els documents que acrediten el vincle de parentiu i el fet de viure o estar a càrrec del nacional d'un altre estat amb el qual tinguen aquest vincle. Així mateix, hauran de presentar declaració jurada o promesa que no hi ha una separació de dret del cònjuge i, si escau, del fet que l'aspirant viu o està al seu càrrec.  
  
b) Fotocòpia compulsada del títol acadèmic exigible segons aquesta convocatòria, o certificació acadèmica que acredite haver cursat tots els estudis per a obtenir-lo i haver abonat els drets per a l'expedició del títol. En el cas de titulacions obtingudes a l'estranger haurà de presentar-se, a més del títol, la credencial que n'acredite l'homologació.  
  
c) Declaració de no haver sigut separada o separat, o haver-se revocat el seu nomenament com a personal funcionari interí, amb caràcter ferm mitjançant procediment disciplinari de cap administració pública o òrgan constitucional o estatutari, ni trobar-se inhabilitat per sentència ferma per a l'exercici de qualsevol funció pública o de les pròpies de l'escala objecte de la convocatòria i en el cas del personal laboral, no trobar-se inhabilitat per sentència ferma o com a conseqüència d'haver sigut acomiadat disciplinàriament de forma procedent, per a exercir funcions similars a les pròpies de la categoria professional a la qual es pretén accedir segons el model que figura com a annex II. Les o els aspirants la nacionalitat dels quals no siga l'espanyola hauran d'efectuar, a més, declaració de no trobar-se inhabilitades o inhabilitats o en situació equivalent ni haver sigut sotmès a sanció disciplinària o equivalent que impedisca, en el seu estat, en els mateixos termes, l'accés a l'ocupació pública segons model que figura com a annex III a aquesta convocatòria.  
d) Certificació negativa del Registre Central de Delinqüents Sexuals, d'acord amb el que estableix l'article 13.5 de la Llei orgànica 1/1996, de 15 de gener, de protecció jurídica del menor, de modificació del Codi civil i de la Llei d'enjudiciament civil.  
e) Certificat mèdic que acredite tenir les capacitats i aptituds físiques i psíquiques que siguen necessàries per a exercir les funcions corresponents. A aquests efectes, els reconeixements es faran a través dels serveis mèdics del Servei de Prevenció de la Universitat d'Alacant.  
  
f) Les persones que hagen aprovat i tinguen alguna discapacitat hauran de presentar una certificació de la Conselleria de Benestar Social o òrgan competent d'altres administracions públiques que acredite aquesta condició, així com la seua capacitat per a exercir les tasques i funcions corresponents.  
g) L'acreditació dels coneixements de valencià que disposa l'article 53.2 de la Llei 10/2010, d'ordenació i gestió de la funció pública valenciana, es farà aportant la declaració que figura com a annex IV d'aquesta convocatòria, acompanyada, si escau, del certificat expedit i homologat per la Junta Qualificadora de Coneixements de Valencià. Els qui no tinguen el nivell de coneixements exigit quedaran compromesos a assistir als cursos de perfeccionament que s'organitzen amb aquesta finalitat.  
h) Acreditació de qualsevol altre requisit establit en la base 2.1 no recollit en els apartats anteriors.  
8.2. Els qui tingueren la condició de personal funcionari de carrera o de personal laboral de plantilla estaran exempts de justificar documentalment les condicions i altres requisits ja provats per a obtenir el nomenament anterior, però han de presentar una certificació del ministeri o organisme del qual depenguen per a acreditar aquesta condició, amb indicació del nombre i import del trienni, així com la data del seu compliment.  
8.3. Els qui no presenten la documentació dins del termini fixat, llevat de casos de força major, o en els casos en què de l'examen d'aquesta es deduïsca que no reuneixen algun dels requisits assenyalats en la base 2.1, no podran ser nomenats personal funcionari de carrera i quedaran anul·lades les seues actuacions, sens perjudici de la responsabilitat en què hagueren incorregut per falsedat en la sol·licitud inicial. La plaça no ocupada per l'aspirant que incórrega en els supòsits detallats en aquesta base quedarà vacant.  
8.4. La presidenta o president del tribunal enviarà una còpia certificada de la relació definitiva d'aspirants aprovats al rector de la Universitat per a proposar el seu nomenament com a personal funcionari de carrera. Per resolució d'aquest òrgan, que es publicarà en el Diari Oficial de la Generalitat Valenciana, es nomenaran personal funcionari de carrera.  
8.5. La presa de possessió de les o els aspirants aprovats es farà en el termini d'un mes comptador des de la data de publicació del seu nomenament en el Diari Oficial de la Generalitat Valenciana.  
  
Novena. Borsa de treball  
La borsa de treball es formarà, tal com estableix l'article 3 del Reglament de confecció de borses de treball de la Universitat d'Alacant, amb el personal aspirant que haja superat algun exercici dels que constitueixen el procés selectiu, segons l'ordre de prioritat que s'obtinga pel total de la puntuació obtinguda, incloent-hi la fase de concurs, en el cas dels qui hi arriben, i amb preferència dels que hagen aprovat un nombre més gran d'exercicis.  
En cas d'empat en la puntuació global, i a igual nombre d'exercicis superats, l'ordre s'establirà alfabèticament començant per la lletra que determine la Resolució de la Conselleria de Justícia, Administració Pública, Reformes Democràtiques i Llibertats Públiques, per la qual es determina la lletra per a fixar l'ordre d'intervenció del personal aspirant a totes les proves selectives del conjunt de les administracions públiques valencianes i que s'haja aplicat al procés selectiu del qual es derive la borsa.  
Si a pesar d'això encara persisteix l'empat, es resoldrà per mitjà de sorteig.  
En el cas que en la base 1.1 conste infrarepresentació d'algun dels gèneres, per a dirimir els empats s'aplicaran les Instruccions per a resoldre empats en processos selectius, aprovades en el Consell de Govern de 26 d'octubre de 2016 (BOUA del 28 d'octubre).  
  
Deu. Notificacions al personal aspirant  
D'acord amb l'article 45.1.b de la Llei 39/2015, d'1 d'octubre, les publicacions detallades en aquestes bases, així com la informació d'altres actes que se'n deriven que requerisquen publicació, incloent-hi els recursos en via administrativa, es faran, a efectes de notificació, en l'adreça de la pàgina web del Servei de Selecció i Formació següent: https://ssyf.ua.es/va/seleccionpas/oposiciones/actual/oposiciones.html  
  
En aquesta mateixa adreça es troba la resta d'informació general referent a la convocatòria.  
  
Onze. Norma final  
Contra aquesta resolució i tots els actes administratius que se'n deriven, els quals esgoten la via administrativa, es pot interposar recurs contenciós administratiu davant del jutjat contenciós administratiu dels d'Alacant que resulte competent, en el termini de dos mesos comptadors a partir de l'endemà de publicar-se, de conformitat amb el que estableix l'article 114 de la Llei 39/2015, d'1 d'octubre, del procediment administratiu comú de les administracions públiques, 6.4 de la Llei orgànica 6/2001, de 21 de desembre, d'universitats, i 46 de la Llei 29/1998, de 13 de juliol, reguladora de la jurisdicció contenciosa administrativa, i potestativament es podrà interposar recurs de reposició en el termini d'un mes comptador a partir de l'endemà de publicar-se aquesta, davant del rector, segons disposen els articles 123 i 124 de la Llei 39/2015.  
  
  
Davant les actuacions del tribunal es podrà interposar un recurs d'alçada, previst en l'article 121 de la Llei 39/2015, en el termini d'un mes comptador des de l'endemà de les publicacions o notificacions. El recurs es podrà interposar davant de l'òrgan que haja dictat l'acte que s'impugna o davant del rector com a òrgan competent per a resoldre'l.  
  
Alacant, 28 de setembre de 2017.- El rector, p. d., el gerent (art. 64.l Estatuts de la Universitat d'Alacant): Rafael Pla Penalva.  
  
  
  
  
  
ANNEX I  
Temari  
  
  
PART I  
  
Tema 1. La Constitució espanyola de 1978. Títol preliminar i títol I (Dels drets i deures fonamentals).  
Tema 2: L'Estatut d'Autonomia de la Comunitat Valenciana: Títol I (La Comunitat Valenciana) i Títol III (La Generalitat).  
Tema 3: Llei 4/1983, de 23 de novembre, d'ús i ensenyament del valencià: títol preliminar (Principis generals), títol primer (De l'ús del valencià) i títol quart (De l'actuació dels poders públics).  
  
Tema 4: Llei 39/2015, d'1 d'octubre, del procediment administratiu comú de les administracions públiques: títol preliminar (Disposicions Generals), títol I (Dels interessats en el procediment), títol II (De l'activitat de les Administracions Públiques), títol III (Dels actes administratius), títol IV (De les disposicions sobre el procediment administratiu comú) i títol V (De la revisió dels actes en via administrativa).  
  
Tema 5: Llei 40/2015, d'1 d'octubre, de règim jurídic del sector públic: títol preliminar (Disposicions generals, principis d'actuació i funcionament del sector públic) i títol III (Relacions interadministratives).  
Tema 6. Llei 10/2010, de 9 de juliol, de la Generalitat, d'ordenació i gestió de la funció pública valenciana. Títol I (Objecte, principis i àmbit d'aplicació de la Llei), títol III (Personal al servei de les administracions públiques), capítol II (Ordenació dels llocs de treball) del títol IV, títol V (Naixement i extinció de la relació de servei) i títol VI (Drets, deures i incompatibilitats del personal empleat públic).  
  
Tema 7: Incompatibilitats: La Llei 53/1984, d'Incompatibilitats del personal al servei de les administracions públiques.  
Tema 8: Llei orgànica 3/2007, de 22 de març, per a la igualtat efectiva de dones i homes: títol preliminar (Objecte i àmbit de la Llei), títol I (El principi d'igualtat i la tutela contra la discriminació); capítol I (Principis generals); articles 23, 24 i 25 del capítol II (Acció administrativa per a la igualtat) del títol II; capítol I (Igualtat de tracte i oportunitats en l'àmbit laboral), capítol II (Igualtat i conciliació); capítol III (Els plans d'igualtat de les empreses i altres mesures de promoció de la igualtat) del títol IV; capítol I (Criteris d'actuació de les administracions públiques) del títol V.  
  
Tema 9: Llei orgànica 15/1999, de 13 de desembre, de protecció de dades de caràcter personal: títol I (Disposicions Generals), títol II (Principis de la protecció de dades) i títol III (Drets de les persones).  
  
Tema 10: Llei orgànica 6/2001, de 21 de desembre, d'universitats: títols: preliminar (De les funcions i autonomia de les Universitats), I (De la naturalesa, creació, reconeixement i règim jurídic de les universitats) i IV (Coordinació, cooperació i col·laboració universitària).  
  
Tema 11: Decret 25/2012, de 3 de febrer, del Consell, pel qual s'aproven els Estatuts de la Universitat d'Alacant: títol preliminar (Naturalesa, principis i finalitats), títol I (De l'estructura de la Universitat d'Alacant), títol II (Del govern i representació de la universitat), títol III (De les activitats de la universitat), títol IV (De la comunitat universitària) i títol V (Del règim econòmic i financer).  
  
Tema 12. Normativa que regula la jornada de treball, horaris, permisos, llicències i vacances del PAS de la Universitat d'Alacant.  
  
  
PART II  
  
Tema 13: Epistemologia de l'educació física: evolució i desenvolupament de les diferents concepcions i del seu objecte d'estudi.  
Tema 14: L'educació física i l'esport com a element sociocultural. Jocs i esports populars, autòctons i tradicionals. Les activitats físiques organitzades al medi natural.  
Tema 15: Els esports individuals. Aspectes tècnics, tàctics i reglamentaris. Exemplificacions sobre alguns esports  
Tema 16: Els esports col·lectius. Aspectes tècnics, tàctics i reglamentaris. Exemplificacions sobre alguns esports.  
Tema 17: La pràctica de l'esport en les societats contemporànies.  
Tema 18: Psicologia de l'activitat física i l'esport. Consideracions Conceptuals. la intervenció psicològica per a l'optimització del rendiment esportiu. Intervenció psicològica per al control de l'ansietat en esport de competició.  
Tema 19: Concepte d'organització esportiva. Tipus de programes esportius. Elaboració d'un programa esportiu. Difusió i divulgació d'activitats.  
Tema 20: Planificació esportiva. Que és planificar. Definició de planificació. Finalitats, objectius i metes de la planificació.  
Tema 21: Planificació esportiva. Enfocaments de la planificació. Tipus de planificació. Nivells de planificació. Planificació integrada. El procés planificador.  
Tema 22: Instal·lacions esportives. Tipus d'equipaments. L'anàlisi del funcionament d'un centre.  
Tema 23: Consell Superior d'Esports: Normes sobre instal·lacions esportives i per a l'esplai (NIDE). Normativa bàsica d'instal·lacions esportives en l'àmbit de la Comunitat Valenciana.  
Tema 24: Reglament de la Universitat d'Alacant per a la promoció i suport a l'esportista universitari: títol I (Disposicions generals), títol II (Sobre la compatibilitat de l'activitat esportiva amb l'acadèmica).  
  
Tema 25: El Reglament general del Campionat Autonòmic de l'Esport Universitari de la Comunitat Valenciana: títol I (Disposicions generals), títol II (Drets i Deures de les Universitats Participants), títol III (La Secretaria del CADU).  
Tema 26: El Reglament general del Campionat Autonòmic de l'Esport Universitari de la Comunitat Valenciana: títol IV (Dels integrants dels equips), títol V (Terreny de joc), títol VI (De les trobades).  
  
Tema 27: El Reglament general del Campionat Autonòmic de l'Esport Universitari de la Comunitat Valenciana: títol VII (De les competicions en esports col·lectius), títol VIII (De l'actuació arbitral en modalitats col·lectives), títol IX (Règim disciplinari), annexos.  
  
Tema 28: Reglament general dels Campionats d'Espanya Universitaris del Consell Superior d'Esports.  
Tema 29: Reglament de disciplina esportiva i normes de competició dels campionats d'Espanya universitaris. Adhesió al Codi ètic del Consell Superior d'Esports.  
Tema 30: Reial decret 460/2015, de 5 de juny, pel qual s'aprova l'Estatut del Consell Superior d'Esports.  
Tema 31: Ordre ECD/273/2004, de 3 de febrer, per la qual es regula el Comitè Español d'Esport Universitari.  
Tema 32: Reial decret 2069/1985, de 9 octubre, sobre articulació de competències en matèria d'activitats esportives universitàries.  
Tema 33: Llei 10/1990, de 15 d'octubre, de l'esport: títol I (Principis Generals), títol II (El Consell Superior d'Esports), títol III (Les Associacions esportives).  
Tema 34: Llei 10/1990, de 15 d'octubre, de l'esport: títol IV (De les competicions), títol V (El Comitè Olímpic i el Comitè Paralímpic Espanyols), títol VI (L'esport d'alt nivell), títol VII (Investigació i ensenyaments esportius), títol VIII (Control de les substàncies i mètodes prohibits en l'esport i seguretat en la pràctica esportiva), títol X (Instal·lacions esportives), títol XI (La disciplina esportiva).  
  
Tema 35: Reial decret 971/2007, de 13 de juliol, sobre esportistes d'alt nivell i alt rendiment.  
Tema 36: Reial decret 1363/2007, de 24 d'octubre, pel qual s'estableix l'ordenació general dels ensenyaments esportius de règim especial: capítol I (Finalitat, objectius i principis dels ensenyaments esportius), capítol II (Ordenació dels ensenyaments esportius), capítol III (Ordenació dels cicles, blocs i mòduls d'ensenyament esportiu), capítol IV (L'avaluació), capítol V (El currículum).  
Tema 37: Reial decret 1363/2007, de 24 d'octubre, pel qual s'estableix l'ordenació general dels ensenyaments esportius de règim especial: capítol VI (Obtenció, estructura, expedició, registre i efectes dels títols i certificats), capítol VII (Oferta dels ensenyaments esportius), capítol VIII (Accés, promoció i admissió), capítol IX (Correspondències, convalidacions i exempcions), capítol X (Dels centres i del professorat).  
Tema 38: Llei 2/2011, de 22 de març, de la Generalitat, de l'esport i l'activitat física de la Comunitat Valenciana. títol I (Disposicions generals), títol II (Organització administrativa).  
Tema 39: Llei 2/2011, de 22 de març, de la Generalitat, de l'esport i l'activitat física de la Comunitat Valenciana. títol III (Els ciutadans i l'esport), i títol IV (L'esport i l'activitat física).  
Tema 40: Llei 2/2011, de 22 de març, de la Generalitat, de l'esport i l'activitat física de la Comunitat Valenciana. títol V (Les entitats esportives), títol VI (Instal·lacions, equipaments i infraestructures esportives).  
  
Tema 41: Llei 2/2011, de 22 de març, de la Generalitat, de l'esport i l'activitat física de la Comunitat Valenciana. títol VII (Inspecció esportiva i règim sancionador).  
Tema 42: Associació Europea de l'Esport Universitari (EUSA).  
Tema 43: La Federació Internacional de l'Esport Universitari (FISU).  
Tema 44: Servei d'Esports de la Universitat d'Alacant: Competició esportiva (equips federats, equips universitaris, competicions internes). Instal·lacions esportives de la Universitat d'Alacant. Normativa d'ús. Activitats i formació.  
Tema 45: Pla de Prevenció de la Universitat d'Alacant (BOUA de 29.06.2009). Política en matèria de riscos laborals de la Universitat d'Alacant (BOUA de l'1.08.2011).  
Tema 46: Tècniques de primers auxilis: Concepte. Continguts de les tècniques. Limitacions. Concepte d'urgència. Ordre de prioritat per a l'assistència. El control de l'hemorràgia. Tècnica de respiració artificial i reanimació cardiovascular. El desfibril·lador extern semiautomàtic.  
  
Nota: La normativa legal que empara el contingut d'aquests temes és la que es trobe en vigor en el moment de publicar-se aquesta convocatòria en el Diari Oficial de la Generalitat Valenciana.  
  
  
ANNEX II  
Declaració a presentar per tot el personal aspirant aprovat  
  
(Nom i cognoms) ...  
amb domicili a  
i document nacional d'identitat número  
declara, a l'efecte de ser nomenada o nomenat personal funcionari de l'escala.  
que no ha sigut separada o separat ni s'ha revocat el seu nomenament com a personal funcionari interí, amb caràcter ferm mitjançant procediment disciplinari de cap administració pública o òrgan constitucional o estatutari, ni es troba en inhabilitació per sentència ferma per a l'exercici de qualssevol funcions públiques o d'aquelles pròpies de l'escala motiu de la convocatòria.  
En el cas del personal laboral declara no trobar-se en inhabilitació per sentència ferma o com a conseqüència d'haver sigut acomiadat disciplinàriament de forma procedent, per a exercir funcions similars a les pròpies de la categoria professional a la qual es pretén accedir.  
  
..., ... de ... de 20...  
  
  
ANNEX III  
Declaració que cal presentar, a més, per tot el personal aspirant aprovat que no tinga la nacionalitat espanyola  
  
(Nom i cognoms) ...amb domicili a  
i (document d'acreditació de nacionalitat) número ...  
declara, a l'efecte de ser nomenada o nomenat personal funcionari de l'escala.  
que no es troba inhabilitada o inhabilitat o en situació equivalent ni es troba sotmesa o sotmés a sanció disciplinària o equivalent que impedisca, en el seu estat, en els mateixos termes l'accés a l'ocupació pública.  
  
..., ... de ... de 20...  
  
  
ANNEX IV  
Declaració acreditació de coneixements de valencià  
  
(Nom i cognoms) ...  
amb domicili a  
i document nacional d'identitat número  
declara, a l'efecte de ser nomenada o nomenat personal funcionari de l'escala.  
 que compleix els requisits d'acreditació dels coneixements de valencià, i pot aportar:  
 Certificat de Grau Mitjà expedit o homologat per la Junta Qualificadora de Coneixements de València.  
 que, en cas de no estar en possessió del nivell de coneixements exigit, es compromet a assistir als cursos de perfeccionament que a aquest fi s'organitzen.  
  
..., ... de ... de 20...